OBRAZLOŽENJE

1. PRAVNI TEMELJ ZA DONOŠENJE AKTA

 Pravni temelj za donošenje ove Odluke predstavljaju odredbe članka 78. Zakona o koncesijama ("Narodne novine" br. 69/17) i članka 39. Statuta Grada Pula - Pola („Službene novine“ Grada Pule br. 7/09, 16/09, 12/11, 1/13 i 2/18).

2. OSNOVNA PITANJA KOJA SE UREĐUJU AKTOM

 Predlaže se donošenje Odluke o donošenju Plana davanja koncesija za 2019. godinu, sukladno članku 78. Zakona o koncesijama („Narodne novine“ broj 69/17).

3. PRIKAZ STANJA KOJE SE UREĐUJE AKTOM

 Zakon o koncesijama propisuje davateljima koncesija obvezu izrade srednjoročnih (trogodišnjih) i godišnjih planova davanja koncesija, koji se nakon njihovog donošenja dostavljaju ministarstvu nadležnom za financije.

 Predloženim Planom predviđa se mogućnost donošenja Obavijesti Gradskog vijeća Grada Pule o namjeri davanja 4 koncesije na pomorskom dobru u svrhu gospodarskog korištenja pomorskog dobra: gospodarsko korištenje morske plaže u uvali Saccorgiana, gospodarsko korištenje morske plaže na kupalištu Ferijalni savez, gospodarsko korištenje morske plaže na kupalištu Ambrela te gospodarsko korištenje luke posebne namjene - luke nautičkog turizma "Bunarina" Pula.

Za svaku pojedinačnu lokaciju, prije donošenja Obavijesti Gradskog vijeća o namjeri davanja koncesije, provest će se pripremne radnje sukladno zakonskim i podzakonskim aktima koji uređuju pitanje provedbe postupka davanja koncesija.

Donošenju pojedinačnih Obavijesti o namjeri davanja koncesija prethodi i provedba postupka javnog savjetovanja za svaki od pojedinačnih prijedloga Obavijesti o namjeri davanja koncesije, kako je to propisano Zakonom o pravu na pristup informacijama, a kojim se prijedlozima Obavijesti pobliže utvrđuju sadržaj i uvjeti davanja pojedinačnih koncesija.

Navedene koncesije planiraju se dati na rok od 10 do 20 godina. Što se tiče planiranih koncesija na plažama, one uz već propisanu zabranu ograđivanja sadržanu u Generalnom urbanističkom planu Grada Pule, te u jednakom sadržaju uvrštenu i u točku II ovog prijedloga Odluke, sadržajno mogu odgovarati istim onim djelatnostima koje se na tim lokacijama obavljaju temeljem koncesijskih odobrenja za obavljanje djelatnosti na pomorskom dobru. Za razliku od koncesijskih odobrenja, koja se temeljem posebne Uredbe daju na zahtjev, za svaku djelatnost pojedinačno, i na kratko vremensko razdoblje (od jedne od pet godina), koncesija za obavljanje tih djelatnosti na pojedinoj plaži kao cjelini omogućila bi obavljanje tih djelatnosti od strane jednog koncesionara i na duži vremenski period. Time se želi postići poboljšanje kvalitete usluga koje se pružaju na tim lokacijama građanima Grada Pule i drugim gostima. U postupku davanja koncesije prosuđuje se sposobnost koncesionara za obavljanje djelatnosti, posebno u financijskom smislu. Osigurano dugoročno obavljanje djelatnosti djelovalo bi poticajno na investiranje koncesionara u podizanje kvalitete pružanja usluga i jednoobrazno uređenje prostora, kao i na održavanje tog istog prostora.

Godišnja naknada koja bi se uprihodila temeljem tih koncesija procijenjena je na 280.000,00 kn (za sve koncesije). Ovaj okvirno procijenjeni iznos obuhvaća stalni dio koncesijske naknade, koji je obračunat po površini mogućeg korištenja pomorskog dobra, u iznosu od 30.000,00 kuna prema izračunu površina u obuhvatu planiranih koncesija, te promjenjivi dio koncesijske naknade, u visini od 3% od ukupno ostvarenih prihoda koncesionara, odnosno u iznosu od 250.000,00 kuna, prema pretpostavljenim prihodima od obavljanja djelatnosti u iznosu od 8.300.000,00 kuna. Napominje se, kako pretpostavljeni prihod koncesionara ne uključuje troškove koje koncesionar ima za obavljanje djelatnosti (nabava i održavanje opreme, troškovi za zaposlene, porezne obveze i ostalo). Konačni iznos godišnje naknade za koncesije može biti poznat tek po podnošenju ponuda zainteresiranih koncesionara i rezultata njihova poslovanja, odnosno visine ostvarenih prihoda, dok se okvirni procijenjeni iznos prihoda izračunava i uvrštava u Plan temeljem zakonske obveze, a za potrebe planiranja istih.

 Pravna osnova za davanje koncesija proizlazi iz članka 21. Zakona o pomorskom dobru i morskim lukama (Narodne novine, br. 158/03, 141/06, 38/09, 123/11 i 56/16) te iz Odluke o povjeravanju ovlaštenja Gradu Puli za davanje koncesija na pomorskom dobru (Službene novine Istarske županije, br. 13/10) i Zakona o koncesijama („Narodne novine“ br. 69/17).

 Sukladno članku 78. Zakona o koncesijama, davatelj koncesije izrađuje godišnji plan davanja koncesija iz svoje nadležnosti za iduću kalendarsku godinu, te ga najkasnije do kraja siječnja iduće godine dostavlja ministarstvu nadležnom za financije. Godišnji plan davanja koncesija mora biti u skladu sa srednjoročnim (trogodišnjim) planom davanja koncesija.

 Slijedom navedenog, predlaže se donošenje Odluke u priloženom tekstu.

4. FINANCIJSKA SREDSTVA POTREBNA ZA PROVEDBU AKTA

 Za provođenje ove Odluke nije potrebno izdvojiti sredstva iz Proračuna Grada Pule.

 **P.O. GRADONAČELNIKA**

 **Giordano Škuflić, mag. ing. aedif.**